Privilegiile au costat bugetul de stat peste 8 miliarde de lei în 2018.

Pensiile de serviciu ale civililor şi militarilor au costat bugetul de stat 8,07 miliarde de lei în 2018, cu peste 15% mai mult decât în 2017, rezultă din datele transmise exclusiv pentru Economica de către cele patru Case de Pensii care le administrează. Peste 148.000 de oameni au luat pensie de serviciu în decembrie 2018, majoritatea militari, arată datele obţinute de Economica, publicate la acest link.

Ajutoarele acordate oamenilor săraci au costat statul sub 1,2 miliarde de lei în 2018.

Beneficiile sociale acordate de stat oamenilor săraci sunt alocaţia pentru susținerea familiei, ajutorul social pentru asigurarea venitului minim garantat, ajutoarele de urgenţă şi cele pentru încălzirea locuinţei.

"Principalele beneficii de asistență socială selective, bazate pe testarea mijloacelor de existenţă ale persoanei singure sau familiei, sunt alocaţia pentru susţinerea familiei, ajutorul social pentru asigurarea venitului minim garantat şi ajutoarele pentru încălzirea locuinţei. Testarea mijloacelor de existenţă ale potenţialilor beneficiari de asistenţă socială sociale se referă la procedura de evaluare a veniturilor realizate și a bunurilor mobile și imobile deținute de persoană sau familie, necesare acoperirii nevoilor de consum ale acestora", spune Ministerul Muncii.

Doar 8,21% din suma totală plătită de Ministerul Muncii în 2018 pe asistenţă socială a ajuns la oamenii săraci

Ministerul Muncii le-a plătit oamenilor care au încasat aceste beneficii (alocaţie pentru susţinerea familie, ajutor social, ajutoare de urgenţă şi de încălzire), în total, peste 1,19 miliarde de lei în 2018, cu peste 17% mai puţin decât în 2017, reiese din calculele Economica, realizate pe baza datelor Agenţiei Naţionale pentru Plăţi şi Inspecţie Socială.

Asistenţa socială a costat anul trecut, în total, peste 14 miliarde de lei.

Toate beneficiile de asistenţă socială plătite din bugetul Ministerului Muncii prin Agenţiile de Plăţi şi Inspecţie Socială din ţară au costat 14,61 miliarde de lei în 2018, cu circa 9% mai mult decât în 2017, arată datele Ministerului de resort, consultate de Economica.

Alocaţia pentru susţinerea familiei: a scăzut numărul beneficiarilor în 2018 faţă de nivelul din 2017 şi, prin urmare, şi sumele totale plătite acestora anual.

În anul 2018, în medie, 224.437 de familii au primit lunar această alocaţie, cu aproape 13% mai puţine decât în 2017, arată datele Agenţiei Naţionale pentru Plăţi şi Inspecţie Socială, comparate de Economica.

În total, statul le-a plătit beneficiarilor de alocaţie pentru susţinerea familiei peste 443,53 de milioane de lei în 2018, cu peste 11% mai puţin decât în anul 2017, reiese din datele Agenţiei Naţionale pentru Plăţi şi Inspecţie Socială (ANPIS), comparate de Economica.

Suma plătită anual de stat beneficiarilor de alocaţie pentru susţinerea familiei a scăzut constant din anul 2016 până în 2018, arată datele ANPIS, pe care Economica le-a comparat. Detalii, în tabelul de mai jos:

An Numărul mediu lunar al familiilor care au încasat alocaţie pentru susţinerea familiei Valoarea medie a alocaţiei pentru susţinerea familiei Suma totală plătită de stat beneficiarilor de alocaţie pentru susţinerea familiei 2014 247.620 de familii aproape 88 de lei pe lună 260.682.745 lei 2015 277.624 de familii circa 161 de lei pe lună 535.518.000 lei 2016 273.337 de familii peste 160 de lei pe lună 525.919.920 lei 2017 257.538 de familii peste 162 de lei pe lună 501.271.395 lei 2018 224.437 de familii Peste 164 de lei pe lună 443.539.554 de lei

Sursă informaţii tabel: calcule realizate de Economica.net pe baza datelor centralizate de Agenţia Naţională pentru Plăţi şi Inspecţie Socială.

Cei mai mulţi beneficiari de alocaţie pentru susţinerea familiei locuiesc în regiunea Nord-Est (în judeţele Iași, Vaslui, Suceava și Bacău), peste 29% din numărul total al acestora.

Ajutorul social pentru asigurarea venitului minim garantat: cel mai mic număr de beneficiari din anul 2013 încoace

România a avut, în medie, în jur de 203.000 de beneficiari de venit minim garantat (VMG) lunar în 2018, în scădere cu peste 13% faţă de valoarea din anul 2017, arată datele ANPIS comparate de Economica.

Tot programul de acordare a ajutorului social pentru asigurarea venitului minim garantat a costat Ministerul Muncii peste 669,35 de milioane de lei, reiese din datele Ministerului de resort prelucrate de Economica.

Defalcat, peste 663,25 de milioane de lei din această sumă au costat ajutoarele sociale pentru asigurarea venitului minim garantat. Suma este cu 15% mai mică decât cea plătită de Ministerul Muncii în 2017, potrivit informaţiilor ANPIS, analizate de Economica.

Pe lângă această sumă, Ministerul Muncii le-a mai plătit beneficiarilor de ajutor social pentru asigurarea venitului minim garantat 3,36 de milioane de lei în 2018 pentru contribuţia de asigurări sociale de sănătate (CASS) aferentă acestui beneficiu. Suma plătită pentru CASS aferentă venitului minim garantat este cu peste 92% mai mică decât în 2017 fiindcă aceste contribuţii nu mai plătesc din bugetul Ministerului Muncii, începând cu drepturile aferente lunii ianuarie 2018.

Ministerul Muncii a plătit 2,72 milioane de lei în 2018 pentru asigurarea obligatorie a locuinţelor împotriva cutremurelor, alunecărilor de teren, inundațiilor, pentru aproximativ 44.300 de familii beneficiare de venit minim garantat, arată datele Ministerului Muncii, pe care Economica le-a consultat.

În 2018, vei mai mulţi beneficiari de venit minim garantat sunt din Iaşi, Vaslui, Galați, Teleorman, Buzău, Bacău și Dolj, arată datele ANPIS.

An Număr mediu lunar de beneficiari de venit minim garantat – persoane singure şi familii Valoarea medie lunară a venitului minim garantat Suma totală plătită de stat beneficiarilor de venit minim garantat în fiecare an 2012 192.713 oameni Peste 179 de lei 414.292.262 lei 2013 217.109 oameni Aproape 205 lei 533.372.724 lei 2014 240.617 oameni Circa 230 de lei 662.894.250 lei 2015 245.545 de oameni Peste 228 de lei 673.411.053 lei 2016 244.814 oameni Peste 276 de lei 811.680.726 lei 2017 233.966 de oameni Peste 278 de lei 781.129.846 lei 2018 202.976 de oameni Peste 272 de lei 663.255.265 de lei

Precizare: sumele anuale plătite beneficiarilor de ajutor social, enumerate în tabelul mai sus, nu includ suma plătită de stat pentru contribuția de asigurări sociale de sănătate a persoanelor din familiile beneficiare de venit minim garantat (VMG), şi nici suma plătită de stat pentru asigurarea obligatorie a locuințelor acestora.

Valoarea venitului minim garantat nu a mai fost modificată din anul 2014.

Din anul 2014 până în prezent, valoarea venitului minim garantat este de 142 de lei pentru o persoană, 255 de lei – familie formată din două persoane, 357 de lei – familie compusă din trei persoane, 442 de lei – familie alcătuită din patru persoane, 527 de lei – familie formată din cinci persoane. În cazul familiilor care au şase persoane valoarea ajutorului social este de 564 de lei, arată datele ANPIS, analizate de Economica.net.

Valoarea efectivă a ajutorului social încasat de beneficiar se stabileşte ca diferenţă între aceste niveluri şi venitul net lunar al familiei sau al persoanei singure, după caz. Dacă din calculul în lei rezultă fracţiuni în bani, acestea se rotunjesc la un leu în favoarea beneficiarului, au spus oficialii ANPIS pentru Economica.net.

Începând cu data de 22 octombrie 2018, refuzul unui loc de muncă duce la pierderea venitului minim garantat.

Începând din 22 octombrie 2018, beneficiarii de ajutor social care refuză ori locul de muncă, ori participarea la cursuri de formare profesională, oferite prin intermediul Agenţiilor Teritoriale pentru Ocuparea Forţei de Muncă, pierd dreptul la acest beneficiu, potrivit Legii nr. 192/2018 pentru modificarea şi completarea Legii nr. 416/2001 privind venitul minim garantat.

A crescut cu 50% suma totală plătită de stat pentru ajutoarele de urgenţă acordate de stat în 2018, comparativ cu cea din 2017.

Familiile aflate în situaţii de necesitate care se datorează calamităţilor naturale, incendiilor şi accidentelor, şi nu numai au dreptul la ajutoare de urgenţă, acordate de la bugetul de stat prin bugetul Ministerului Muncii, potrivit Legii nr. 416 din 2001. În anul 2018 au fost plătite 1.860 de ajutoare de urgență, numărul lor crescând cu 23% faţă de numărul ajutoarelor acordate în 2017.

Ajutoarele de urgenţă au costat 9,9 milioane de lei, cu aproape 50% mai mult decât în 2017, arată datele Ministerului Muncii comparate de Economica.

Ajutoare de încălzire, în valoare de sub 80 de milioane de lei.

Familiile și persoanele singure care au venituri mici pot beneficia de ajutoare pentru încălzirea locuinţei.

Ministerul Muncii a plătit pentru ajutoarele de încălzire 76,86 milioane de lei în 2018, cu peste 36% mai puţin decât în 2017, reiese din datele ministerului de resort, comparate de Economica.

Citeşte şi:

Mitul că România este stat de asistaţi social, spulberat de datele oficiale. Numărul beneficiarilor, la cel mai mic nivel din ultimii cinci ani

Pensiile de serviciu au costat bugetul de stat 8 miliarde de lei în 2018, cu peste 15% mai mult decât în 2017

Suma plătită de stat, în 2018, pe beneficiile sociale acordate oamenilor săraci: peste 1,19 miliarde de lei. Cum au fost cheltuiţi banii. Iată ce spun datele obţinute de Economica de la Ministerul Muncii:

- alocaţia pentru susţinerea familiei: 443.539.554 de lei;

- ajutorul social pentru asigurarea venitului minim garantat: 663.255.265 de lei;

contribuţia de asigurări sociale de sănătate aferentă ajutorului social pentru asigurarea venitului minim garantat: 3.368.204 de lei;

contribuţii pentru asigurarea obligatorie a locuinţelor pentru familiile beneficiare de venit minim garantat: 2.727.032 de lei;

- ajutoarele de urgenţă: 9.901.580 de lei;

- ajutoarele pentru încălzirea locuinţei: 76.862.523 lei.

Precizări:

Beneficiile de asistenţă socială sunt plătite din bugetul Ministerului Muncii. Plăţile efective din bugetul Ministerului Muncii se fac prin Agenţiile Judeţene de Plăţi şi Inspecţie Socială.

Economica nu face judecăţi de valoare cu privire la oportunitatea şi moralitatea acordării pensiilor de serviciu.

loading...